《岳鄂王歌》
元代·张宪

君不见南薰门，铁炉步，神矛丈八舞长蛇，双练银光如雨注。
又不见铁浮屠，拐子马，斫胫钢刀飞白霜，贯阵背嵬纷解瓦。
义旗所指人不惊，王师到处壶浆迎。
两河忠义望风附，襄邓荆湖唾手宁。
朱仙镇上马如虎，百战经营心独苦。
赐环竟坏回天功，卷旆归来卧枢府。
钱塘宫殿春风轻，娇儿安宴醉未醒。
徒令功臣三十六，舞女歌儿乐太平。
虎头将军面如铁，义胆忠肝向谁说。
只将和议两封书，往拭先皇目中血。
将军将军通军术，君命不受未为失。
大夫出疆事从权，铁马长驱功可必。
功成解甲面赤墀，拜表谢罪死不迟。
惜哉忠义重山岳，智不及此良可悲。
乌乎肆谗言，加毒手，申王心，循王口，蕲王湖上乘驴走。
五国城头帝鬼啼，胡儿相酌平安酒。

作者简介：张宪（约公元1341年前后在世）字思廉，山阴（今浙江绍兴）人。生卒年均不详，约元惠宗至正初前后在世。少时，负才不羁，慕鲁连子为人，不治产业，誓不娶、不归乡里，故年逾四十而犹独居。至正甲午（1354），以布衣上书辩章三旦公，公奇之，列置三军之上。出奇料敌，言一一中表。为某官，非其志，弗就。乙未（1355）春，冦复陷常、湖，又以书干苗部总兵，不能听，辄去。后还富春山，混迹僧人中。晚为张士诚所招，署太尉府参谋；迁枢密院都事。元亡，变姓名为佛家奴，周游四方，不娶妻，不返乡里。后到杭州，寄食报国寺，终日书不离手，以老终身。宪著有《玉笥集》十卷，常携此集自随，卧则以之藉首。《四库总目提要》评称其作“磊落肮脏，豪气坌涌。”